อย. เตือนวัยรุ่น สูดดมลูกโป่งแก๊สหัวเราะ อันตรายถึงชีวิตได้ เตือนคนขายมีความผิดตามพระราชบัญญัติยา โทษจำคุกไม่เกิน 5 ปี
เภสัชกรหญิงสุภัทรา บุญเสริม ผู้ทรงคุณวุฒิด้านมาตรฐานผลิตภัณฑ์ด้านสาธารณสุข รักษาราชการแทนรองเลขาธิการคณะกรรมการอาหารและยา เปิดเผยว่า ตามที่มีข่าวพบลูกโป่งแก๊สหัวเราะกลับมาระบาดอีกครั้ง สำนักงานคณะกรรมการอาหารและยา (อย.) ขอเตือนกลุ่มวัยรุ่นที่ซื้อลูกโป่งแก๊สหัวเราะมาสูดดมเพื่อให้รู้สึกเพลิดเพลินและเคลิบเคลิ้ม อาจส่งผลอันตรายถึงขั้นเสียชีวิต เนื่องจากแก๊สที่บรรจุในลูกโป่งคือ แก๊สไนตรัสออกไซด์ หากสูดดมเข้าไปมาก แก๊สจะเข้าไปแทนที่ออกชิเจนในปอดและในระบบประสาทส่วนกลาง ทำให้เกิดอาการคลื่นไส้ อาเจียนมึนงง ร่างกายไม่สามารถควบคุมระบบหายใจ หรือประสานการทำงานของอวัยวะต่างๆ ได้ อาจทำให้หกล้ม ได้รับบาดเจ็บและหมดสติ ยิ่งหากสูดดมบ่อยครั้งเป็นเวลานานจะทำให้เส้นประสาทส่วนปลายเสื่อม มึน ชา กล้ามเนื้ออ่อนเปลี้ย เหน็บชาบริเวณนิ้วมือนิ้วเท้า รับความรู้สึกไม่ได้ เนื่องจากภาวะขาดวิตามินบี 12 ร้ายแรงสุดอาจเสียชีวิตได้ อย. เคยจับกุมผู้ขายลูกโป่งแก๊สหัวเราะและออกข่าวเตือนผู้บริโภคไปแล้วหลายครั้ง จึงขอเตือนให้ผู้ที่นำแก๊สไนตรัสออกไซด์มาบรรจุแล้วขายให้กับประชาชนหยุดการกระทำดังกล่าวทันที เพราะมีความผิดตามพระราชบัญญัติยา ในข้อหาจำหน่ายยาโดยไม่ได้รับอนุญาต มีโทษจำคุกไม่เกิน 5 ปี และปรับไม่เกิน 10,000 บาท หากแก๊สไนตรัสออกไซด์ที่นำมาใช้เป็นยาที่ไม่ได้ขึ้นทะเบียนตำรับยา จะมีโทษจำคุกไม่เกิน 3 ปี หรือปรับไม่เกิน 5,000 บาท หรือทั้งจำทั้งปรับอีกด้วย หากประชาชนพบเห็นการขายลูกโป่งแก๊สหัวเราะสามารถแจ้งเบาะแสได้ที่ สายด่วน อย. โทร 1556